Íslenska karlalandsliðið í körfubolta tapaði fyrir Svartfjallalandi í fyrsta leik liðsins af fjórum í forkeppni HM 2023. Ísland mætir Danmörku í næsta leik strax í kvöld.
Svartfellingar byrjuðu betur en Ísland komst inn í leikinn í öðrum leikhluta og 6 stigum munaði á liðunum í hálfleik. Ísland jafnaði metin í 45-45 í þriðja leikhluta en Svartfellingar náðu aftur forystu og enduðu á að vinna leikinn með fjórtán stigum, 83-69. Elvar Már Friðriksson, landsliðsmaður, segir niðurstöðuna gríðarlega svekkjandi.
Ísland mætir Dönum í kvöld í beinni útsendingu klukkan 18 á RÚV 2. Tveir leikir verða svo spilaðir í næstu viku, á móti sömu liðum og tvö efstu liðin í þessum þriggja landa riðli fara svo áfram í sjálfa undankeppni HM, sem hefst í nóvember.
Ljóst er hvaða lið mætast í 8-liða úrslitum bikarkeppni karla í knattspyrnu. Síðasti leikur 16-liða úrslitanna fór fram í gærkvöld en þar voru það ríkjandi bikarmeistarar Víkings sem tryggðu sig áfram með 3-1 sigri á KR. Víkingur mun mæta Fylki í 8-liða úrslitunum, Íslandsmeistarar Vals fara í heimsókn til fyrstudeildarliðs Vestra á Ísafirði og þá mætast ÍR og ÍA og HK og Keflavík. 8-liða úrslitin verða leikin 10. og 11. september
Og öll íslensku liðin eru úr leik í forkeppni Sambandsdeildar Evrópu í fótbolta eftir að Breiðablik tapaði 2-1 fyrir skoska liðinu Aberdeen í seinni leik liðanna í gærkvöld. Aberdeen vann fyrri leikinn 3-2 og einvígið því samanlagt 5-3.